*Šis straipsnis apie dvasinį guru. Apie sitaro muziką skaitykite straipsnyje Ravis Šankaras.*

| **Šri Šri Ravi Šankaras** |
| --- |
|  |
| Gimė | 1956 m. gegužės 13 d. (66 metai)Papanasamas, Madraso valstija (dabar Tamilnadas), Indija |
| Tautybė | tamilas |
| Tėvai | Visalakšė Ratnam, R.S. Venkatas Ratnamas |
| Religija | hinduizmas |
|  |
| Veikla | dvasinis lyderis, taikdarys |
|  |
| Alma mater | Bangaloro universitetas |
|  |
| Žymūs apdovanojimai |
| Padma Vibhūšan (2016 m.), Paragvajaus, Mongolijos, Kolumbijos, Peru valstybiniai apdovanojimai |

**Šri Šri Ravis Šankaras** (hind. श्री श्री रवि शंकर, IAST: *Śrī Śrī Ravi Śaṅkar*, g. 1956 m. gegužės 13 d.) – Indijos dvasinis lyderis (guru), „Gyvenimo meno" (*The Art of Living*) dvasinių mokymų organizacijos steigėjas.

Biografija
----------

Ravi Šankaras gimė Papanasamo miestelyje, Tamilnade (pietų Indijoje). Jam suteiktas Ravio vardas sanskritu reiškia „saulę", o Šankaras – pagal žymų vedų mokytoją Adi Šankarą. Tradicinį religinį išsilavinimą įgijo pas Sudhakarą Čaturvedį, artimą Mahatmos Gandžio bendražygį. Šri Šri Ravi Šankaras įgijo mokslinį bakalauro laipsnį Bangaloro universiteto Šv. Juozapo koledže (*St. Joseph’s College*). Jį baigęs, Šankaras tapo Maharišiu Mahešo Jogio mokiniu, su juo keliavo, vedė paskaitas ir organizavo konferencijas, dayvavo transcendentinės meditacijos bei ajurvedos centrų steigime.

XX a. devintajame dešimtmetyje Ravis Šankaras pats pradėjo skleisti savo mokymą, pagrįstą kvėpavimo praktika (sudaršan krija), kurią jis, paties teigimu, suvokęs po 10 dienų tylos Šimogoje, prie Bhadros upės krantų (Karnataka).

1981 m. Šri Šri Ravis Šankaras įkūrė „Gyvenimo meno" (*Art of living*) organizaciją, o 1983 m. pradėjo vesti „Gyvenimo meno" kursus Šveicarijoje, 1986 m. keliavo mokydamas po Kaliforniją (JAV).

Veikla
------

Šri Šri Ravis Šankaras veikia tarpreliginio dialogo, pasaulinės taikos klausimais, susitinka su įvairių religijų ir konfesijų atstovais.
2020 m. jis buvo pakviestas į Vatikaną, dalyvauti konferencijoje apie technologijų įtaką vaikams, kur susitiko su popiežiumi Pranciškumi. Tarpininkavo užbaigiant karinį konfliktą tarp Kolumbijos vyriausybės ir FARC partizanų. 2008 ir 2010 m. vykusiuose tarpreliginių viršūnių susitikimuose, Ravis Šankaras skatino įsitraukti religinius lyderius į kovą prieš ŽIV. Jis kviečiamas į pasaulio ekonomikos, politikos, religijos lyderių susitikimus (JT Tūkstantmečio pasaulio taikos aukščiausiojo lygio susitikimas, 2000 m.), Pasaulio ekonomikos forumas (2001, 2003 m.), III Pasaulinis imamų ir rabinų kongresas (2008 m.). Rengė kalinių reabilitacijos ir integracijos programas, kampanijas prieš skurdą, vaikų išnaudojimą, dalyvavo sprendžiant karinius konfliktus.

Šri Šri Ravis Šankaras tris kartus lankėsi Lietuvoje (2001, 2009, 2019 m.), susitiko su valdžios atstovais, LITEXPO parodų rūmuose jis vedė meditacijos programą.

Bibliografija
-------------

Žymesni darbai:

* *Be A Witness: The Wisdom of the Upanishads* (1999 m.)
* *Buddha: manifestation of silence*
* *God Loves Fun* (2000 m. „Dievas mėgsta juoktis", liet. 2009 m.)
* *Celebrating Silence* (2001 m. „Švenčiant tylą", liet. 2001 m.)
* *Celebrating Love* (2005 m. „Švenčiant meilę", liet. 2011 m.)
* *One world. One family* (2016 m.)

Šaltiniai
---------

1. ↑  „Pandit gifted wheelchair on birthday", *The Times of India.*, 2011-03-15
2. ↑  „Maharishi Mahesh Yogi cremated in Allahabad". *The Times of India*.
3. ↑  „Joga Su Meile - Šri Šri Ravi Šankaras".
4. ↑  „Child Dignity in Digital World: Rome Meetings Discuss Internet Threat".
5. ↑  „Į Vilnių atvyksta humanistas Šri Šri Ravi Šankaras".